ሞጣ ከተማ አስተዳድር በአጠቃላይ የኦሎምፒክ ስፖርት አሸናፊ ሆነ፡፡
በሞጣ ከተማ ሲካሄድ የነበረው 7ኛው የመላው ምሥራቅ ጎጃም ዞን ጨዋታዎች ተጠናቅቋል፡፡የመላው ምሥራቅ ጎጃም ዞን ጨዋታዎች ከየካቲት 08 እስከ 18 ቀን 2012 ዓ.ም በሞጣ ከተማ አስተናጋጅነት ሲካሄድ ቆይቷል፡፡ በውድድሩም በ7ኛው የመላው አማራ ጨዋታዎች ዞኑን የሚወክሉ ስፖርተኞች ተመርጠዋል፡፡ በስፖርታዊ ጨዋታዎቹ በዞኑ ውስጥ ከሚገኙ 21 ወረዳዎች እና ከተማ አስተዳደሮች የተውጣጡ 1 ሺህ 669 ስፖርተኞች በስምንት የስፖርት ዓይነቶች መሳተፋቸውን የአማራ ክልል ስፖርት ኮሚሽን የቴክኒክ ባለሙያ እና የውድድሩ ተወካይ አስተባባሪ አቶ አማን ሞላ ለአብመድ ተናግረዋል፡፡በውድድሩ የፍፃሜ ጨዋታዎች በወንዶች እግር ኳስ ለፍፃሜ የተገናኙት ማቻከል እና ሸበል በረንታ ወረዳዎች ናቸው፡፡ አሸናፊው የተለየውም በመለያ ምት ነው፡፡ በዚህም መሠረት ማቻከል 6 ለ 5 በሆነ ውጤት ሸበል በረንታን በማሸነፍ የዋንጫ ባለቤት ሆኗል፡፡በጨዋታው ሸበል በረንታ ሁለተኛ እና ደጀን ወረዳ ሦስተኛ ደረጃ በመያዝ አጠናቅቀዋል፡፡ በወንዶች ቮሊ ቦል እነሴ ሳር ምድር እና ሁለት እጁ እነሴ ወረዳዎች ተገናኝተው እነሴ ሳር ምድር ወረዳ አሸንፎ የዋንጫ ባለቤት ሆኗል፡፡ በ18 ሜዳሊያዎች በአጠቃላይ የኦሎምፒክ ስፖርት ሞጣ ከተማ አስተዳድር አሸናፊ ሆኗል፡፡ጎዛምን ወረዳ እና ደብረ ማርቆስ ከተማ አስተዳድር ደግሞ ሁለተኛ እና ሦስተኛ በመሆን ነው ያጠናቀቁት፡፡ በፓራሊምፒክ እና ዲፍሊምፐክ ስፖርቶች ማቻከል ወረዳ በበላይነት ሲያጠናቅቅ ስናን ወረዳ እና ደብረ ማርቆስ ከተማ አስተዳደር ሁለተኛ እና ሦስተኛ ሆነው አጠናቅቀዋል፡፡ ከየካቲት 24 እስከ መጋቢት 6 ቀን 2012 ዓ.ም በወልድያ ከተማ አስተዳደር ለሚካሄደው የመላው አማራ ጨዋታዎች ምሥራቅ ጎጃም ዞንን የሚወክሉ ስፖርተኞች መመረጣቸውንም አቶ አማን ተናግረዋል፡፡ዘጋቢ፡- ታዘብ አራጋው